**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 07.03.2023, ora 08.00 – 08.03.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.03.2023, ora 07.00**

**RÂURI**

**Debitele au fost în general în scădere**, exceptând râurile din bazinele: Vedea, Siret, Prut, bazinele mijlocii şi inferioare ale Jiului, Argeşului şi Ialomiței, bazinul inferior al Oltului şi râurile din Dobrogea, unde au fost relativ staționare.

Pe râurile din bazinele Crişul Negru şi Crişului Alb şi Arieş debitele au fost în creştere datorită precipitațiilor lichide căzute în interval şi cedării apei din stratul de zăpadă. Debitele se situează în general la valori în jurul și peste mediile multianuale lunare, exceptând râurile din bazinele hidrografice Vedea, Buzău, Bârlad, Prut, bazinele mijlocii și inferioare ale Argeșului, Moldovei, Trotușului, bazinele inferioare ale Jiului, Oltului, Ialomiței, Bistriței, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Vedea,Tazlău, Bârlad și Jijia.

**Se mai situează peste** **COTELE DE ATENȚIE**, în scădere, râurile la stațiile hidrometrice: Crasna-Domănești (400+82)-jud. SM, Crasna-Berveni (490+39)-jud. SM (sectoare îndiguite), Cigher-Chier (300+11)-jud. AR.

În interval a fost emisă o **atenționare hidrologică** pentru fenomene imediate.

**Debitele vor fi relativ staționare**, exceptând râurile din bazinele hidrografice Vișeu, Iza Tur, Someș, Crasna, Barcău, Crișuri, Arieș şi bazinele superioare ale Sucevei, Moldovei şi Bistriței, unde vor fi în creștere ca urmare a precipitațiilor prognozate, cedării apei din stratul de zăpadă și propagării.

Se vor mai menține peste **COTELE DE ATENȚIE** cursul inferior al Crasnei şi cursurile mijlociu şi inferior ale Crişului Alb.

**DUNĂRE**

**Debitul la intrarea în ţară** (secţiunea Baziaş) în intervalul 07-08.03.2023 **a fost staționar, având valoarea de** **7800 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectorul Gruia-Corabia, staționare pe sectorul Turnu Măgurele-Zimnicea și în creștere pe sectorul Giurgiu-Tulcea.

**Debitul la intrarea în ţară** (secţiunea Baziaş) **va fi** **în scădere (7700 m3/s).**

În aval de Porțile de Fier debitele vor fi în scădere pe sectorul Gruia-Oltenița și în creștere pe sectorul Călărași-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 27 mc/s;

-r. Dâmbovița: ac. Văcărești: 7 mc/s;

-CA2: 0 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**A.B.A. Crişuri**

Debitul râului Barcău în secțiunea Nușfalău este 4.20 mc/s.

Debitul râului Crișul Alb în secțiunea Crișcior este 10,53 mc/s.

**2.** **Situaţia meteorologică în intervalul 07.03.2023, ora 08.00 –08.03.2023, ora 06.00**

**În ţară** vremea s-a încălzit față de ziua precedentă în sud și local în est, devenind deosebit de caldă pentru această dată, iar în rest valorile termice diurne au fost în general apropiate de normele climatologice specifice perioadei. Cerul a fost mai mult noros în regiunile intracarpatice, iar în celelalte zone înnorările au fost temporare. Local și temporar s-au semnalat precipitații slabe, mixte la munte, predominat ploi în Maramureș și Transilvania și ploi în Crișana, Banat și izolat în Oltenia și Muntenia. Vântul a suflat slab și moderat, cu unele intensificări pe creste cu rafale de 60...70 km/h, dar pe arii restrânse ziua și în sud-est, iar noaptea în vest. Stratul de zăpadă s-a menținut la munte, unde măsura la ora 20, pe platformele stațiilor meteorologice,până la 194 cm în Munții Făgăraș. Temperaturile maxime s-au încadrat între 4 grade la Câmpeni și 19 grade la Cernavodă, iar la ora 06 se înregistrau valori termice cuprinse între -2 grade la Întorsura Buzăului și Sfântu Gheorghe și 10 grade la Caransebeș. La începutul intervalului a fost ceață în nordul Dobrogei.

**Observaţie:** în intervalul de diagnoză a fost în vigoare o atenționare meteorologică cod galben pentru fenomene meteorologice periculoase imediate emisă de către SRPV Constanța.

**La Bucureşti** vremea s-a încălzit semnificativ față de ziua precedentă și a devenit deosebit de caldă pentru prima decadă a lunii martie. Cerul a fost variabil, iar vântul a suflat slab și moderat. Temperatura maximă a fost de 17 grade la Filaret și Afumați și 18 grade la Băneasa, iar la ora 06 se înregistrau -1 grad în Băneasa, 2 grade la Afumați și 4 grade la Filaret.

**3. Prognoza meteorologică în intervalul 08.03.2023, ora 08.00–09.03.2023, ora 8.00**

**În ţară** vremea va continua să se încălzească și va deveni deosebit de caldă pentru prima decadă a lunii martie îndeosebi în sud și est. Cerul va fi variabil în regiunile sudice și va prezenta înnorări temporare în rest. În Maramureș, pe arii relativ extinse în Crișana, local în Transilvania și nordul Moldovei și numai izolat în celelalte regiuni temporar va ploua. La munte vor predomina ploile și doar la peste 1500 m se vor semnala precipitații mixte. În nord-vestul teritoriului cantitățile de apă vor depăși 10...15 l/mp. Vântul va avea intensificări în zona montană, cu rafale mai intense pe crestele Carpaților Orientali și ale Munților Apuseni, unde se vor depăși 80...100 km/h, dar pe parcursul zilei, local și la viteze mai mici, și în restul regiunilor, în general cu viteze de 45...55 km/h. Temperaturile maxime vor fi de la 8 grade în Maramureș și în depresiunile din estul Transilvaniei până la 20 de grade în regiunile sudice și sud-estice, iar cele minime vor fi cuprinse între 0 și 8 grade. Izolat, dimineața și noaptea, va fi ceață.

**La Bucureşti** vremea va fi deosebit de caldă pentru prima decadă a lunii martie, cu o temperatură maximă de 18...19 grade și o minimă de 3...6 grade. Cerul va fi variabil, iar vântul va sufla slab și moderat, cu ușoare intensificări după-amiaza, când va atinge viteze de 35...40 km/h.

**4. Buletin nivometeorologic pentru perioada 07.03.2023, ora 20-08.03.2023, ora 20:**

**Evoluția vremii în intervalul 06-07.03.2023**

Vremea s-a încălzit față de ziua precedentă, iar temperaturile diurne au devenit treptat pozitive la altitudini sub 1600 m în Carpații Meridionali și sudul Orientalilor și Occidentalilor. Cerul a fost mai mult noros în nordul Orientalilor și Occidentalilor și temporar noros în rest. Pe arii relativ extinse în nordul Orientalilor și Occidentalilor și pe arii restrânse în rest s-au semnalat precipitații predominant sub formă de ninsoare, dar izolat și mixte în Meridionali și sudul Occidentalilor. Pe arii restrânse în jumătatea nordică a Carpaților Orientali și Occidentali cantitățile de precipitații au fost mai însemnate, depășind izolat 15 l/mp, în rest au fost slabe. Vântul a suflat în general moderat, cu intensificări trecătoare ce au depășit 60-80 km/h pe crestele Carpaților Meridionali și 50-60 km/h în restul masivelor. Local s-a semnalat ceață, asociată temporar și cu depuneri de chiciură. Stratul de zăpadă a crescut în jumătatea nordică a Carpaților Occidentali și Orientali cu până la 27 cm la Stâna de Vale și 21 cm la Bucin, iar în rest nu a înregistrat variații semnificative, crescând ușor în Occidentali și scăzând puțin în Meridionali.

**În data de 07.03.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 194 cm la Bâlea-Lac, 140 cm la Vf. Omu, 138 cm la Vf. Țarcu, 58 cm la Cuntu, 28 cm la Parâng, 24 cm la Păltiniș, 17 cm la Sinaia-1500 m;

**Carpaţii Orientali:** 150 cm la Vf. Călimani, 82 cm la Vf. Iezer, 79 cm la Ceahlău-Toaca, 73 cm la Bucin, 60 cm la Vf. Lăcăuți, 25 cm la Penteleu;

**Carpaţii Occidentali:** 70 cm la Stâna de Vale, 33 cm la Băișoara, 33 cm la Vf. Vlădeasa, 33 cm la Semenic, 18 cm la Roșia Montană.

**Prognoza vremii în intervalul 07.03.2023, ora 20:00-08.03.2023, ora 20:00:**

Vremea va continua să se încălzească, iar temperaturile diurne vor deveni preponderent pozitive la altitudini sub 1800 m. Cerul va fi variabil, temporar noros. Local în Carpații Orientali și Occidentali și pe arii restrânse în Meridionali se vor semnala precipitații mixte, ninsori pe creste și predominant ploi la altitudini joase. Izolat în nordul Carpaților Orientali și Occidentali cantitățile de precipitații mai pot depăși 10 l/mp. Vântul va sufla slab și moderat, cu intensificări mai susținute în zonele înalte, ce vor depăși temporar 70-80 km/h, spulberând trecător zăpada pe creste. Local se va semnala ceață, asociată izolat și cu depunere de chiciură.

**Temperaturi prognozate în intervalul 07.03.2023, ora 20:00-08.03.2023, ora 20:00:**

**Peste 1800 m: temperaturi minime**: -9...-3 grade;

**temperaturi maxime**: -4...2 grade;

**Sub 1800 m: temperaturi minime**: -4....0 grade;

**temperaturi maxime**: -1...10 grade.

**Vânt la peste 2000 m:** din sector predominant vestic, cu viteze de 50-60 km/h, dar temporar și de peste 70-80 km/h;

**Altitudinea izotermei de 0 grade**: în creștere, în general între 1000-1700 m, cu cele mai ridicate valori în Carpații Meridionali și cu cele mai scăzute în nordul Carpaților Orientali.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m** zăpada s-a consolidat ușor în ultimele zile, dar la suprafață se mai întâlnesc zone cu un strat instabil în primii 40 cm, cu rezistență în general redusă și coeziune slabă între cristale. Stratul de zăpadă este mai consistent pe versanții cu expunere nordică. În interiorul stratului se găsesc cruste mai vechi de gheață peste care straturile mai puțin rezistente din partea superioară pot aluneca sub acțiunea unor suprasarcini. În zonele de creastă se întâlnesc cornișe, iar în apropierea crestelor sunt formate plăci de vânt, cele mai recente pe versanții estici și nordici. Pe văi și în zonele adăpostite sunt depozite însemnate de zăpadă, care depășesc pe alocuri 2-3 metri. Pe fondul temperaturilor în creștere, local vor fi condiții de declanșare a avalanșelor de dimensiuni

medii și cu totul izolat mari, prin dislocarea și alunecarea stratului mai puțin stabil din partea superioară sau prin ruperea plăcilor de vânt, ce pot angrena în anumite situații și straturile mai vechi, mai ales la supraîncărcări.

**Sub 1800 m** stratul este parțial consolidat, fiind de dimensiuni mai reduse pe versanții sudici și mai consistent pe cei nordici. Sub acțiunea temperaturilor diurne pozitive, a insolației și a precipitațiilor mixte stratul se va îngreuna și umezi la suprafață. Astfel vor fi condiții pentru unele curgeri de suprafață, iar în anumite cazuri se pot declanșa avalanșe de dimensiuni mici și izolat medii în etajul altitudinal 1600-1800 m, riscul fiind amplificat mai ales la supraîncărcări mari.

**Munții Bucegi RISC MODERAT (2)**

**La peste 1800 m** stratul de zăpadă este în mare parte stabilizat, exceptând anumite pante cu acumulări mai mari de zăpadă, în care este mediu stabilizat. În partea sa superioară se mai întâlnesc local zone cu rezistență scăzută, iar în zonele de creastă cornișe și plăci de vânt de grosimi variabile. În zonele adăpostite sunt troiene și depozite ce depășesc pe alocuri 2 metri. În unele zone din interiorul stratului se regăsesc segmente cu rezistență relativ redusă alcătuite din cristale fațetate și de tip cupă. Pe pantele suficient de înclinate sunt condiții pentru declanșarea de avalanșe de dimensiuni mici sau medii, mai ales în condiții de supraîncărcări ale stratului, iar în apropierea crestelor există riscul ruperii plăcilor de vânt.

**La altitudini sub 1800 m** stratul de zăpadă este umezit în partea superioară, de dimensiuni reduse și parțial consolidat. La suprafață se vor forma unele cruste de îngheț noaptea și dimineața. Pe fondul temperaturilor diurne pozitive vor fi condiţii pentru declanșarea unor avalanșe de dimensiuni mici și cu totul izolat medii la peste 1600 m, riscul fiind amplificat la supraîncărcări, iar spontan se pot produce mai multe curgeri de suprafață.

**Munții Parâng - Șureanu RISC ÎNSEMNAT (3)**

**La peste 1800 m** stratul s-a stabilizat ușor, dar mai prezintă local zone instabile în primii 20-30 cm, cu rezistență și coeziune redusă. În apropierea crestelor sunt formate plăci de vânt, pe creste cornișe, iar pe văi și pe pantele adăpostite sunt troiene şi depozite consistente de zăpadă. Stratul mai vechi aflat dedesubt este format din zăpadă întărită, cu cruste intercalate de gheață. Pe fondul temperaturilor în creștere pe pantele suficient de înclinate se pot declanșa avalanșe de dimensiuni medii prin alunecarea stratului cu rezistență local scăzută de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări ale stratului.

**La altitudini sub 1800 m** stratul este ușor consolidat, de dimensiuni reduse și umezit la altitudini joase. Sub influența temperaturilor diurne pozitive și a precipitațiilor mixte stratul se va umezi suplimentar și vor fi condiţii pentru declanșarea unor avalanșe de dimensiuni mici și izolat medii la peste 1500 m, mai ales la supraîncărcări, dar spontan pot apărea și curgeri de suprafață.

**Munții Țarcu - Godeanu RISC ÎNSEMNAT (3)**

**La peste 1800 m** stratul s-a consolidat ușor în partea sa superioară, dar prezintă local zone cu rezistență mai scăzută în primii 20-25 cm. În zona crestelor se întâlnesc cornișe, pe versanți unele plăci de vânt, iar pe văi și în zonele adăpostite, troiene şi depozite mai consistente de zăpadă. În profunzime stratul este în general consolidat. Pe fondul temperaturilor în creștere, pe pantele suficient de înclinate se pot declanșa avalanșe de dimensiuni medii prin dislocarea stratului instabil de la suprafață, care în cazuri izolate poate antrena și straturi mai vechi sau prin ruperea și alunecarea plăcilor de vânt din apropierea crestelor. Riscul declanșării avalanșelor va fi amplificat la supraîncărcări ale stratului.

**La altitudini sub 1800 m** stratul de zăpadă este umezit și ușor consolidat. La suprafață se vor forma unele cruste de îngheț noaptea și dimineața, iar pe fondul temperaturilor diurne pozitive și a precipitațiilor mixte, stratul se va umezi suplimentar. Astfel vor fi condiţii pentru declanșarea unor avalanșe de dimensiuni mici și izolat medii la peste 1500 m, în special la supraîncărcări mari ale stratului, iar la altitudini mai joase spontan pot apărea și curgeri de suprafață.

**Munții Rodnei RISC ÎNSEMNAT (3)**

**La peste 1800 m**, la suprafață se găsește un strat nou de zăpadă proaspătă, în general sub 10 cm, depus peste stratul mai vechi care prezintă în partea superioară două straturi de zăpadă cu rezistență scăzută și coeziune slabă între cristale, de grosimi importante, dintre care cel superior este mai instabil, cu grosimi ce depășește pe alocuri 30-40 cm. Pe văi și în zonele adăpostite sunt troiene şi depozite însemnate, ce depășesc 2 m. În zona crestelor sunt formate cornișe și numeroase plăci de vânt. Stratul vechi de zăpadă din profunzime este compactat și întărit. Pe pantele suficient de înclinate și pe văile unde sunt depozite mari de zăpadă se pot declanșa avalanșe de dimensiuni medii și izolat mari prin alunecarea straturilor puțin rezistente din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan. Avalanșele pot angrena izolat și straturile subiacente, mai vechi.

**La altitudini sub 1800 m** s-a depus de asemenea un strat de circa 10 cm de zăpadă proaspătă peste stratul mai vechi cu stabilitate și rezistență relativ scăzute, local consistent, iar spre bază zăpada mai veche este întărită. Chiar și spontan se pot produce avalanșe de dimensiuni mici sau medii la altitudini de peste 1500 m prin alunecarea stratului superior, parțial stabilizat și cu rezistență redusă, peste straturile mai dure și mai vechi de la bază. Riscul declanșării avalanșelor va fi amplificat la supraîncărcări oricât de slabe.

**Munții Călimani – Bistriței RISC ÎNSEMNAT (3); Munții Ceahlău RISC MODERAT (2)**

**La peste 1800 metri** în partea superioară a stratului întâlnim zăpadă cu rezistență scăzută, în masivele Călimani și Bistriței în primii 50-60 cm, iar în Masivul Ceahlău local în primii 20-25 cm, peste care s-a mai depus un strat relativ subțire de zăpadă proaspătă. Pe văi și în locurile adăpostite sunt formate depozite mari de zăpadă, ce depășesc pe alocuri 1-2 m în Călimani. Stratul superior continuă să aibă rezistență scăzută și poate aluneca cu ușurință peste vechiul strat, compact și întărit. În apropierea crestelor se întâlnesc plăci de vânt consistente. Pe pantele suficient de înclinate se pot declanșa avalanșe de dimensiuni medii și izolat mari în Călimani și Bistriței, prin alunecarea stratului puțin stabilizat din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan. În unele cazuri se pot antrena în avalanșe și straturile din profunzime. Riscul este însemnat în masivele Călimani șiBistriței și moderat în masivul Ceahlău.

**La altitudini mai mici de 1800 de metri**, local s-a depus un strat de zăpadă proaspătă ce pe alocuri poate depăși 20 cm, depus peste stratul vechi cu rezistență redusă la suprafață, ce pe anumite văi și pe versanții vestici ai Munților Călimani și Bistriței depășea local 40-50 cm. Pe pantele suficient de înclinate vor fi condiții pentru declanșarea spontană a unor avalanșe de dimensiuni mici și medii la peste 1500 m, mai ales pe văile unde sunt acumulări mai importante, prin alunecarea zăpezii din partea superioară a stratului, riscul fiind însemnat în masivele Călimani și Bistriței. Riscul va fi amplificat în condiții de supraîncărcări.

**Munții Vlădeasa – Muntele Mare RISC MODERAT (2)**

La suprafață se găsește un strat nou de zăpadă proaspătă ce pe alocuri, mai ales la altitudini mai joase, depășește 20 cm. Acest strat s-a depus peste stratul mai vechi care era înghețat și consolidat în mare parte, dar în unele zone era parțial instabil în partea sa superioară pe grosimi de 20..30 cm, cu o coeziune mai slabă între cristale și cu stratul mai vechi, peste care poate aluneca pe pantele mai înclinate. În zonele mai înalte se regăsesc plăci de vânt mai vechi. La altitudini joase temperaturile diurne pozitive și precipitațiile mixte au umezit ușor zăpada, iar noaptea și dimineața la suprafața stratului se vor forma cruste de îngheț.

Pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni mici sau izolat medii prin alunecarea stratului superior peste stratul vechi și relativ compact sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări. Avalanșe de topire de dimensiuni mici și izolat medii pot apărea în mod spontan și la altitudini mai joase.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC ÎNSEMNAT (3)** | **RISC MODERAT (2)** |
| **MUNȚII BUCEGI** | **RISC MODERAT (2)** | **RISC MODERAT (2)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII ȚARCU - GODEANU** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CĂLIMANI – BISTRIȚEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Prahova** **şi A.P.M. Prahova** informează că în data de 06.03.2023, la ora 17:43, s-a produs un incendiu pe amplasamentul S.C. Alternative Fuels Romania S.R.L. din comuna Albeşti-Paleologu în timpul unor reparaţii prin sudură la unul din şoproanele ce adăposteau două tocătoare nefuncţionale de deşeuri. Au ars cu degajare de fum gros izolaţia de polistiren a şopronului şi benzile de cauciuc ale unuia dintre tocătoare. Incendiul a fost stins în jurul orei 18:15 de echipajele I.S.U. Prahova.

**G.N.M.-C.J. Iaşi, A.P.M. Iaşi şi I.G.S.U.** informează că în data de 06.03.2023, la ora 22:00, s-a produs un incendiu în zona dintre compartimentele 2 şi 3 ale depozitului de deşeuri Ţuţora operat de S.C. Salubris S.A., jud. Iaşi, care a fost stins de către I.S.U. Iaşi şi echipa de intervenţie a operatorului la ora 23:00. În data de 07.03.2023, în jurul orei 07:00, incendiul s-a reaprins în aceeaşi zonă, fiind afectată o suprafaţă de cca 500 mp. Au intervenit pentru stingere I.S.U. Iaşi şi S.C. Salubris S.A. cu autocisterne, o autobasculantă, un echipament de tip huck lift şi un autocamion de dimensiuni mari (8x4) de la Edil Industry. În urma monitorizării calităţii aerului de catre A.P.M. Iaşi s-au sesizat creşteri ale valorilor orare faţă de trendul zilnic la indicatorii PM10 şi PM2,5 la staţiile IS-2 (Decebal Cantemir) şi IS-5 (Tomeşti) pe fondul de inversiune termică şi calm atmosferic.

**Agenţia Naţională pentru Protecţia Mediului** informează că din rezultatele analizelor efectuate în data de 06.03.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţia: CT-7** (municipiul Medgidia).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE